Rétt fyrir aldamótin var það reglulegur viðburður hjá unglingum eins og sjálfum mér að safna saman klinki , hringja í landasala og borga honum ( aðeins karlar unnu í þessum bransa ) 1.500 kall fyrir glæran vökva í ómerktum iðnaðarbrúsa með rauðum tappa . Þessar umbúðir voru , ef ég man rétt , af sömu gerð og terpentína ver seld í . Og eins heimskulegt og þetta var , þá þótti mér og rúmlega þúsund öðrum 10. bekkingum á Íslandi þetta alveg eðlilegt . Árið 2001 svaraði 33% af 10. bekkingum því játandi þegar þau voru spurð að því hvort þau hefðu orðið drukkin síðastliðna 30 daga . En á síðustu 15 árum hefur eitthvað breyst . Þegar unglingar á sama aldri voru spurð sömu spurningar árið 2016 svöruðu aðeins um 5% aðspurðra sömu spurningu játandi . Sem þýðir það að ungt fólk í dag drekkur bæði miklu minna áfengi og drekkur minni landa heldur en okkar kynslóð . Húrra ! Þýðir það þá að landi sé á undanhaldi ? Eflaust , en þó svo að unglingar drekki minni landa í dag heldur en unglingar tíunda áratugarins þá þýðir það ekki að enginn drekki landa . Og það má meira að segja vel vera að landinn sé enn þá vinsæll , bara meðal eldri hóps . En Þar sem landi er bruggaður og seldur ólöglega er erfitt að segja til um það nákvæmlega hversu mikið af landa er drukkið á Íslandi . það er þó ekki ólíklegt að fjöldi einstaklinga sem hafa komist í kast við lögin vegna ólöglegrar sölu á áfengi sé þokkalegur vísir að því hversu vinsæll landi er . Auglýsing Samkvæmt afbrotatölfræði lögreglunnar hefur fjöldi brota á lögum hvað varðar ólöglega sölu áfengis hríðfallið samhliða unglingadrykkju . Til dæmis voru voru 28 brot vegna ólöglegrar sölu áfengis skráð hjá lögreglunni árið 2001 , en þessi tala féll niður í 10 árið 2016 . Þessi tölfræði gefur því til kynna að mögulega spili unglingadrykkja sinn þátt í eftirspurn eftir landa . En eftir að hafa skoðað málið betur hef ég komist að þeirri niðurstöðu að unglingadrykkja sé líklega bara einn af mörgum þáttum sem skipta máli í eftirspurn eftir landa . Frá árinu 2003 virðist vera sem svo að landadrykkja hafi verið á undanhaldi og árið 2008 skráði lögreglan aðeins 7 slík brot . En þessi tala rauk upp á næstu árum og árið 2010 voru skráð 25 slík brot . Og það var þrátt fyrir það að á því tímabili hélt áfram að draga úr unglingadrykkju . Að sjálfsögðu má það vel vera að þessi breyting á brotatíðni sé aðeins tilviljun , en ég held þó að hagfræðiöflin spili sinn þátt . Fyrir þá sem muna , þá voru árin 2009 og 2010 mögur . Mikill fjöldi Íslendinga misstu vinnuna , ekki var mikið um launahækkanir og verðbólga var há . Há verðbólga án launahækkana þýddi einfaldlega það að fólk hafði þá minna á milli handanna en áður og í þannig umhverfi gat fólk keypt minna af áfengi en áður . Þar sem löglegt áfengi er lúxusvara , í samanburði við landa , þýðir það að fyrir þá sem nú hafa minna á milli handanna og vilja ekki draga of mikið úr áfengisneyslu sinni á krepputímum geta skipta út hluta af sinni áfengisneyslu úr löglegu áfengi yfir í landa . En svo er önnur breyta sem ég held að skipti jafnvel meira máli : áfengisverð . Það vill nefnilega svo til að á árunum 2003 til 2008 , samhliða fækkun áfengisölubrota , lækkaði verð á löglegu áfengi um 21% ( í samanburði við verðlag almennt ) . Á þessu sama tímabili fækkaði brotum tengdum sölu á ólöglegu áfengi úr 33 niður í 7 . Sem gefur það til kynna að þegar verð á áfengi lækkar minkar eftirspurn eftir landa . Að sama skapi , frá árinu 2008 til 2010 gerði bakslag og verð á áfengi hækkaði um 27% ( umfram verðlag almennt ) og árið 2010 hafði lögreglan hendur í hári 25 landa - og áfengissala . Síðan þá hefur verð á á áfengi aftur dregist til baka og samhliða því hefur brotatíðnin aftur lækkað . Að sjálfsögðu má það vel vera að þetta sé allt tilviljun . Og kannski er það ekki þannig að þegar verð á áfengi hækkar og laun lækka að fólk drekki ekki meiri landa . Það má líka vel vera að gögn lögreglunnar um ólöglega sölu á áfengi hafi lítið með landasölu að gera . Ég veit nú ekki hversu mikil plága landi er á Íslandi almennt , en Katrín og Bjarni , ef þið hafið áhuga á því draga úr landaneyslu þá gætuð þið prófað að lækkað álögur á áfengum drykkjum . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .